30. janúar 2005 Strandagaldur tekur þátt í Vetrarhátíð Reykjavíkurborgar þann 19. febrúar n.k. í Háskólabíói , þar sem Sinfóníuhljómsveit Íslands frumflytur nýja kvikmyndatónlist eftir Barða Jóhannsson við sænsku kvikmyndina Häxan , sem fjallar um galdra . Hugvísindastofnun mun svo standa fyrir stuttu málþingi um galdra sem haldið verður að sýningunni lokinni og þar mun Magnús Rafnsson halda fyrirlestur ásamt fleiri kunnum fræðimönnum . Galdrasýning á Ströndum verður með sýningu í anddyri kvikmyndahússins og uppákomu í hléinu . Galdrasýningu á Ströndum hefur nokkur undanfarin ár verið boðið til þátttöku í mörgum stórum menningarviðburðum víða um land og ávallt náð að vekja nokkra eftirtekt . Skemmst er að minnast sýningarinnar sem Strandagaldur setti upp í Norræna húsinu sem stóð allan októbermánuð síðastliðinn í tengslum við alþjóðlegu barnabókahátíðina , Galdur útí mýri . Þar héldu galdramenn af Ströndum uppi lífi og fjöri með hvers kyns skemmtilegum uppákomum allan tímann .